b'\n_START_ARTICLE_\nKlotrimazol\n_START_SECTION_\nUporaba\n_START_PARAGRAPH_\nKlotrimazol je na voljo v zdravilih brez recepta v razli\xc4\x8dnih farmacevtskih oblikah (kreme, vaginalne tablete ...) in v zdravilih na recept (v obliki pastil za uporabo v ustni votlini \xe2\x80\x93 v Sloveniji take oblike ni na voljo). Topi\xc4\x8dno se uporablja pri no\xc5\xbeni\xc4\x8dnih (kreme ali vaginalne tablete) ali ko\xc5\xbenih glivi\xc4\x8dnih oku\xc5\xbebah, pastile pa se uporabljajo pri kandidozi v ustni votlini pri bolnikih z nevtropenijo._NEWLINE_Pri kandidozi v ustni votlini se oobi\xc4\x8dajno uporablja petkrat na dan v obdobju 14 dni, pri ko\xc5\xbenih glivi\xc4\x8dnih oku\xc5\xbebah dvakrat dnevno dva do sedem tednov in pri no\xc5\xbeni\xc4\x8dnih oku\xc5\xbebah enkrat dnevno tri do sedem tednov._NEWLINE_V kombinaciji z betametazonom v obliki kreme se uporablja pri razli\xc4\x8dnih oblikah ko\xc5\xbenih glivi\xc4\x8dnih oku\xc5\xbeb._NEWLINE_Uporablja se pri otrocih in odraslih.\n_START_SECTION_\nNose\xc4\x8dnost\n_START_PARAGRAPH_\nPri topi\xc4\x8dni ali no\xc5\xbeni\xc4\x8dni uporabi se sicer lahko absorbirajo v sistemski krvni obtok majhne koli\xc4\x8dine u\xc4\x8dinkovine, vendar se lahko klotrimazol po potrebi varno uporablja tudi pri nose\xc4\x8dnicah za zdravljenje glivi\xc4\x8dnih oku\xc5\xbeb.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nPri oralni uporabi klotrimazola se lahko pojavijo srbenje, slabost in bruhanje. Pri ve\xc4\x8d kot 10 odstotkih bolnikov, ki uporabljajo oralne oblike klotrimazola, pride do motenj v delovanju jeter, zato je ob uporabi klotrimazola potrebno redno spremljanje delovanje jeter. Pri no\xc5\xbeni\xc4\x8dni uporabi se pri manj kot 10 odstotkih bolnic pojavi peko\xc4\x8d ob\xc4\x8dutek v no\xc5\xbenici. Pri manj kot enem odstotku bolnic se pojavljajo naslednji ne\xc5\xbeeleni u\xc4\x8dinki: poliurija, srbenje, suhost ali oteklina v no\xc5\xbenici, no\xc5\xbeni\xc4\x8dni izcedek, peko\xc4\x8d ob\xc4\x8dutek na spolnem udu spolnega partnerja bolnice, ki uporablja pripravek klotrimazola v no\xc5\xbenici.  _NEWLINE_Kreme s klotrimazolom vsebujejo ma\xc5\xa1\xc4\x8dobne snovi, ki lahko zmanj\xc5\xa1ajo u\xc4\x8dinkovitost za\xc5\xa1\xc4\x8dite s kondomom ali diafragmo.\n_START_SECTION_\nSou\xc4\x8dinkovanje z drugimi zdravili\n_START_PARAGRAPH_\nPri topi\xc4\x8dni uporabi klotrimazola ni poznanih znatnih interakcij z drugimi zdravili, vendar so\xc4\x8dasna uporaba klotrimazola z drugimi lokalnimi pripravki ni priporo\xc4\x8dljiva._NEWLINE_Pri oralni uporabi klotrimazola se pojavljajo sou\xc4\x8dinkovanja z drugimi zdravili, saj je klotrimazol zaviralec citokromov P450, predvsem izooblike CYP3A4. Posledi\xc4\x8dno lahko pride do serumskih zvi\xc5\xa1anj koncentracij u\xc4\x8dinovin, ki se presnavljajo s citokromi P450.\n_START_SECTION_\nMehanizem delovanja\n_START_PARAGRAPH_\nKlotrimazol se ve\xc5\xbee na fosfolipide v glivni celi\xc4\x8dni opni in zavre biosintezo ergosterola in drugih sterolov, ki so pomembni gradnih celi\xc4\x8dne membrane. Posledi\xc4\x8dno se spremeni prepustnost glivne celi\xc4\x8dne stene, kar vodi v izgubljanje znotrajceli\xc4\x8dnih sestavin v okolje in v celi\xc4\x8dno smrt.'